Skool gaan die speke laat sing vir boere | Maroela Media
Die leerlinge van Hoërskool Outeniqua wat aan die fietstoer gaan deelneem (Foto: Verskaf)
Elandi Rautenbach, 'n onderwyser by die skool, sê die skool het verskeie portefeuljes wat leerders help om 'n bydra tot die samelewing te maak. Een van dié portefeuljes, Impak, ondersteun maatskaplike kwessies.
"Ons het vroeër vanjaar meer as R28 000 vir Kansa ingesamel. Toe ons 'n nuwe projek moes identifiseer, was die droogte die eenvoudige antwoord omdat dit so 'n groot kwessie in Suid-Afrika is," het Rautenbach gesê.
Negentien leerders, wat almal betrokke is by die Impak-portefeulje, gaan tussen 25 en 30 Junie met hul fietse tussen George en Kaapstad ry. "Ons hoop om op pad ook geld in te samel, maar ons gaan bandjies en penne ook verkoop om die fondse bymekaar te kry."
Hulle beplan om deur Bredasdorp, Caledon en Villiersdorp te ry. 'n Bussie gaan ook op die N2 saamry om verder bewusmaking te bewerkstellig.
"Baie van ons word persoonlik deur die droogte geraak. My ouers boer self en ek kan sien wat die gevolge van die droogte is," het sy bygevoeg.
Hoërskool Outeniqua werk nou saam met die nie-regeringsorganisasie Caring Daisies, wat gaan verseker die geld word onder die mees behoeftige boere versprei as deel van die Manna vir die Boere-projek. Die fietstoer het ook goedkeuring van die Nasionale Verkeersdepartement gekry.
"Dit is 'n klein projek en is in die groter geheelbeeld net 'n druppel aan die emmer, maar dis ons poging om die boere te help en by te staan wanneer hulle dit broodnodig het."